»Den Slovakiske Republiks ministerium for transport, post og telekommunikation

Vejledning nr. 2/2007

af 22. januar 2007

om tildeling af begrænsede trafikrettigheder med henblik på EF-luftfartsselskabers tilvejebringelse af lufttransportydelser

I overensstemmelse med artikel 6 i Europa-Parlamentets og Rådets af 29. april 2004 forordning (EF) nr. 847/2004 om forhandling og gennemførelse af luftfartsaftaler mellem medlemsstaterne og tredjelande (1) udsteder Den Slovakiske Republiks ministerium for transport, post og telekommunikation (i det følgende benævnt »ministeriet«) følgende vejledning:

Artikel 1

Almindelige bestemmelser

(1) Denne vejledning fastsætter proceduren for tildeling af trafikrettigheder med henblik på EF-luftfartsselskabers tilvejebringelse af lufttransportydelser i tilfælde, hvor adgangen til trafikrettigheder er begrænset af en international aftale.

(2) Vejledningen fastlægger principperne for tildeling af trafikrettigheder til EF-luftfartsselskaber med henblik på lufttransportydelser på ruter, hvor sådanne trafikrettigheder er begrænset af internationale luftfartsaftaler mellem Den Slovakiske Republik og tredjelande.

Artikel 2

Trafikrettigheder og luftfartsselskabers anvendelse heraf

(1) Oplysninger om trafikrettigheder og deres anvendelse på ruter i henhold til internationale aftaler mellem Den Slovakiske Republik og lande, der ikke er medlem af Den Europæiske Union (i det følgende benævnt tredjelande), er tilgængelige i ministeriet og på dets websider www.telecom.gov.sk.

(2) På de nævnte websider offentliggør ministeriet også oplysninger om forberedelse af forhandlinger om civile trafikrettigheder mellem Den Slovakiske Republik og tredjelande.

(3) Et EF-luftfartsselskab, som er interesseret i at tilvejebringe lufttransporttjenester på en rute med begrænsede trafikrettigheder eller på en rute mellem Den Slovakiske Republik og et tredjeland, som Den Slovakiske Republik ikke har indgået en luftfartsaftale med, kan informere ministeriet om dets planer og ønsker. Ministeriet tager hensyn til sådanne oplysninger under forberedelsen af forhandlingerne om en luftfartsaftale med tredjelandet.

Artikel 3

Ansøgning om tildeling af trafikrettigheder

(1) Når et EF-luftfartsselskab udtrykker interesse i at anvende ledig kapacitet på en rute med begrænsede trafikrettigheder, indkalder ministeriet på sine websider ansøgninger om tildeling af trafikrettigheder til lufttransportydelser på den pågældende rute. Ministeriet sender normalt også indkaldelsen elektronisk til alle EF-luftfartsselskaber, som opererer på ruter mellem Den Slovakiske Republik og det berørte tredjeland, eller til det EF-luftfartsselskab, der har anmodet om oplysninger om uudnyttede trafikrettigheder. I meddelelsen angives fristen for indgivelse af ansøgning om tildeling af trafikrettigheder.

(2) Ansøgningen om tildeling af trafikrettigheder skal navnlig indeholde følgende oplysninger:

a) en kopi af et gyldigt luftfartscertifikat (i det følgende benævnt »AOC«) og en kopi af erhvervslicensen, såfremt den pågældende stat udsteder en sådan

b) en beskrivelse af de lufttransportydelser, som EF-luftfartsselskabet planlægger på den pågældende rute (antal ugentlige afgange, benyttet luftfartøj, direkte punkt-til-punkt-tjenester eller indirekte tjenester, planlagte mellemlandinger eller efterfølgende destinationer, chartervirksomhed — sæsonmæssigt eller hele året)

c) datoen for de planlagte operationers begyndelse og i påkommende tilfælde deres varighed

d) typen af operationer (passagertransport, fragttransport, en kombination heraf eller andet)

e) kundetjenester og kundebetjening (salgsnetværk, elektroniske billetter, kreditkortbillettering, internetbaserede tjenester osv.)

f) tilslutningstrafik

g) prispolitik for tjenester på ruten

h) hvis et EF-luftfartsselskab har hjemsted i en anden medlemsstat i Den Europæiske Union end Den Slovakiske Republik, skal ansøgningen indeholde oplysninger om, under hvilken form selskabet eller en afdeling heraf er etableret på Den Slovakiske Republiks territorium, og konkrete oplysninger om den faktiske drift via en stabil enhed på slovakisk territorium i overensstemmelse med de specifikke regler herfor (2).

(3) Ansøgningen indgives skriftligt til ministeriet på slovakisk eller engelsk inden for den under stk. 1 anførte frist.

(4) Når et EF-luftfartsselskab udtrykker interesse for at udnytte kapacitet på en rute med begrænsede trafikrettigheder, og disse rettigheder ikke er blevet anvendt i løbet af to på hinanden følgende fartplansæsoner (IATA-fartplansæsoner), indkalder ministeriet på sine websider ansøgninger om tildeling af trafikrettigheder med henblik på tilvejebringelse af lufttransportydelser på den pågældende rute. Ministeriet opfordrer elektronisk det EF-luftfartsselskab, som har udtrykt interesse for de uudnyttede trafikrettigheder, til sammen med ansøgningen i henhold til stk. 2 at fremsende en begrundelse og en detaljeret beskrivelse af, hvorledes det konkret agter at udnytte de pågældende trafikrettigheder. Ministeriet angiver i en sådan opfordring fristen for indgivelse af ansøgning om tildeling af trafikrettigheder.

Artikel 4

Tildeling af trafikrettigheder

(1) Ministeriet vurderer nøje ansøgningerne om tildeling af trafikrettigheder.

I. Ved vurderingen tager ministeriet navnlig hensyn til: a) ansøgningens fuldstændighed i henhold til artikel 3, stk. 2 b) behovet for at øge passager- og/eller fragtkapaciteten c) behovet for at øge konkurrencen på markedet d) opfyldelsen af alle vigtige behov hos offentligheden på området e) interessen hos regioner, der ligger fjernt fra de vigtigste lufthavne i Den Europæiske Union, i tildeling af trafikrettigheder til eller fra disse regioner f) bestemmelser i aftaler om lufttransportydelser mellem Den Slovakiske Republik og tredjelande og aftaler nedfældet i memoranda eller forhandlingsprotokoller mellem de civile luftfartsmyndigheder i Den Slovakiske Republik og i det berørte tredjeland g) mulige konsekvenser af tildelingen af trafikrettigheder til et EF-luftfartsselskab for tredjelandets luftfartsselskab og for udviklingen af lufttransportmarkedet på den pågældende rute h) Den Slovakiske Republiks lufttransportpolitik og de nye operationers mulige indvirkninger på udviklingen af lufttransportmarkedet i) behovet for at støtte transittrafik via Den Slovakiske Republiks territorium j) den udnyttelse, som et EF-luftfartsselskab udpeget af Den Slovakiske Republik og/eller et luftfartsselskab i det pågældende tredjeland til dato har gjort af trafikrettighederne (ruteplan, antal afgange, anvendte fly, prispolitik, passager og/eller fragtstatistikker, forudgående destinationer, mellemlandinger og efterfølgende destinationer, tilpasningen til andre trafiknet, transittrafik og fordele for lufthavne i Den Slovakiske Republik osv.).

II. Ved vurderingen følger ministeriet disse retningslinjer: a) det tager hensyn til princippet om afbalanceret udvikling af lufttransportydelser fra EF-luftfartsselskabernes side b) det kontrollerer i hvert tilfælde gyldigheden af luftfartscertifikatet (AOC) og af erhvervslicensen, såfremt den pågældende stat udsteder en sådan c) det undersøger sammenhængen mellem slovakiske luftfartsselskabers eller EF-luftfartsselskabers anvendelse af tidligere tildelte trafikrettigheder og den præferentielle anvendelse heraf d) det vurderer finansielle analyser af forskellige alternativer til de planlagte operationer, også ud fra hensynet til passager- og fragttransport (analyserne beskriver bl.a. markedssituationen og konkurrencen på ruten) e) det vurderer de gældende arrangementer og indsatsniveauet med henblik på overholdelse af normerne for lufttransportsikkerhed f) det vurderer de negative indvirkninger, som etablering eller bevaring af et EF-luftfartsselskabs dominerende position vil kunne få på transportmarkedet i Den Slovakiske Republik.

(2) Ministeriet kan tillade ansøgere at fremlægge deres ansøgning mundtligt, hvilket i så tilfælde gælder alle ansøgere.

(3) Ministeriet meddeler skriftligt det pågældende luftfartsselskab sin beslutning om tildeling af trafikrettigheder og offentliggør den på ministeriets websider.

(4) Ministeriet lægger vægt på åbenhed med hensyn til forvaltningen af trafikrettigheder for lufttransport mellem Den Slovakiske Republik og tredjelande, offentliggørelse af informationer på dets websider om uudnyttet kapacitet, vurdering af ansøgninger fra luftfartsselskaber, den hermed forbundne beslutningsproces og tildelingen af begrænsede trafikrettigheder. Eftersom trafikrettighederne er begrænsede, kan de ikke kræves tildelt som en ret, og tildelingen afhænger af Den Slovakiske Republiks lufttransportpolitik under hensyntagen til EF-luftfartsselskabernes interesser.

(5) De tildelte trafikrettigheder er gældende, indtil en ny meddelelse offentliggøres i henhold til artikel 3 stk. 1 eller stk. 4, eller indtil et tidspunkt, som måtte være fastsat af ministeriet i meddelelsen om tildeling af trafikrettigheder. Trafikrettighederne kan dog bortfalde efter en fornyet vurdering i henhold til artikel 5 eller blive tilbagekaldt eller inddraget i medfør af artikel 6.

Artikel 5

Fornyet vurdering af tildelte trafikrettigheder

(1) Ministeriets beslutning om tildeling af trafikrettigheder kan tages op til fornyet vurdering. Beslutningen om tildeling af trafikrettigheder tages op til fornyet vurdering, såfremt en anmodning herom indgives af et EF-luftfartsselskab, der opererer til eller fra eller via Slovakiet.

(2) Det EF-luftfartsselskab, som har fået tildelt trafikrettigheder ved den pågældende beslutning, underrettes om hver nyvurdering af beslutningen om tildeling af trafikrettigheder. På ministeriets websider offentliggøres en meddelelse om, at tildelte trafikrettigheder på en bestemt rute tages op til fornyet vurdering. I meddelelsen angives fristen for EF-luftfartsselskaber indgivelse af ansøgning om tildeling af trafikrettigheder.

Artikel 6

Tilbagekaldelse og inddragelse af trafikrettigheder

(1) Hvis udnyttelsen af de lufttransportydelser, som der er givet trafikrettigheder til, ikke er påbegyndt inden udgangen af den fartplansæson, som følger efter den sæson, hvori beslutningen om tildeling af trafikrettigheder blev truffet, eller efter den sæson, hvori det berørte tredjeland modtog meddelelse om det udpegede EF-luftfartsselskab, vil den sidstnævnte sæson være gældende, og hvis EF-luftfartsselskabet ikke inden udløbet af denne sæson i tilstrækkelig grad har påvist, at ekstraordinære omstændigheder har hindret det i at operere som planlagt, tilbagekalder ministeriet beslutningen om tildeling af trafikrettigheder.

(2) Ministeriet tilbagekalder beslutningen om tildeling af trafikrettigheder, hvis det berørte EF-luftfartsselskab skriftligt informerer ministeriet om, at det ikke agter at udnytte rettighederne yderlige, eller hvis den kompetente medlemsstat i Den Europæiske Union ikke har udstedt eller har inddraget eller ikke forlænget EF-luftfartsselskabets luftfartscertifikat (AOC) eller erhvervslicens, såfremt den pågældende medlemsstat udsteder en sådan.

(3) Ministeriet inddrager trafikrettigheder tildelt et EF-luftfartsselskab fuldstændigt eller for en bestemt periode eller for en bestemt rute, såfremt EF-luftfartsselskabet:

a) ikke opererer i overensstemmelse med de betingelser, som er fastsat i dokumentet om tildeling af trafikrettigheder

b) ikke overholder bestemmelserne i den luftfartsaftale, som ligger til grund for tildelingen af trafikrettigheder, eller overtræder andre internationale forpligtelser

c) ikke overholder vilkårene for levering af lufttransportydelserne og de regler, som normalt gælder for sådanne ydelser

d) ikke længere opfylder betingelserne for etablering af EF-luftfartsselskaber på Den Slovakiske Republiks territorium

e) ikke længere opfylder de betingelser, som lå til grund for udstedelsen af luftfartscertifikatet (AOC) eller erhvervslicensen.

Artikel 7

Overførsel af rettigheder

Trafikrettigheder tildelt af Den Slovakiske Republik til et EF-luftfartsselskab kan ikke overføres eller omsættes.

Artikel 8

Ikrafttrædelsesdato

Denne vejledning træder i kraft den 1. marts 2007.